
Ezen  kiadást  az  Amicus  meg- 
bízásából a  Thália  müintézet 
nyomta.  Kéziratul  az  első  kiadás 
szolgált.  Készült  200  számozott 
példány  péteríalvi  merített  papí- 
ron. 1— 50-ig  egész  bőrkötésben 
51— 100-ig  félbőrkötésben  101— 
200-ig  papirkötésben  került  for- 
galomba. Ezenkívül  20  külön- 
lenyomat készült  hollandi  Van 
Geldern-papiron. 

Előbeszéd. 


Ezen  költemény  kiadását  több  okból  vállalám  el. 
Első  az :  mert  meg  valék  győződve  jelességéröl ;  máso- 
dik az:  mert  a  génialis  ifjú  költőt,  a  mennyire  tőlem 
telhetett,  munkájához  méltóan  akarám  díjazni;  a  har- 
madik ok  az:  mert  rám  nézve  sokkal  jobb,  ha  ezen 
műből  bejöhető  nyereség  az  én  tárczámba  szivárog, 
mint  ha,  kivált  német,  könyvkereskedő  húzná  azt. 


De  mindenesetre  legtöbbet  nyerend  e  költemény- 
ben irodalmunk,  s  ezen  szellemi  nyereség  háttérbe  szo- 


ritja  az  anyagit.  Midőn  a  költő  felolvasá  előttünk  János 
vitéz  czimű  népmeséjét,  Vörösmarty  oda  nyilatkozék: 
hogy  ezen  mű  bármelly  irodalomnak  díszére  válnék. 
Igaza  van  a  nagy  költőnek.  Illy,  minden  tekintetben 
jeles  költői  népmesét  kivált  a  magyar  irodalom  nem 
mutathat  elő.  Mert  lehet-e,  főleg  fejlődő  iroda- 
lomra nézve  nagyobb  becsű  kincs,  mint  az,  mellyben 
nemzetiségünk  legtisztább  forrása,  a  népi  elem,  s  az 
annyira  sajátos  és  eredeti  népköltészet  a  műveltebb  köl- 
tői szellem  által  némileg  nemesítve  tűnik  fel  ?  És  János 
vitéz  szerzője  melly  derekasan  fejté  meg  ez  olly  szép, 
mint  nehéz  feladatot !  Ő  hatalmas  teremtőerejével  vissza- 
idézi, föleleveníti  emlékezetünkben  a  kedves  gyermek- 
kort, midőn  a  köznépből  származott  cselédség  ajkairól 
olly  sóvárogva  lestük  el,  s  olly  mondhatatlan  gyönyörrel 
hallgatók  a  tündéries,  kalandoros,  csodás  népmesék 
bűvös  titkait !  Az  illy  nyers  előadás  kielégíti  a  köznépet 
és  a  gyermeket,  de  a  műveltebb  osztály  meglett  emberei- 
nek olly  hangon,  olly  modorban  kell  előadni  a  mesét, 
mint  Petőfi  előadá  e  szép  költeményben,  mellynek  két- 
szeres  érdeme   az,   hogy   nem   csak  a   müveit  olvasó 


magasabb  igényeit  elégíti  ki,  de  könnyen  érthető,  népies 
előadásánál  fogva  a  köznépnek  is  gyönyörködtető  olvas- 
mányul szolgálhat.  Beh  kevés  magyar  költő  tudja  pedig 
illy  kettős  hatásra  pöngetni  lantját !  A  nagyobb  rész 
csak  egy  pár  száz  úri  ember  számára  ír,  mélyen,  homá- 
lyosan, czikornyásan,  érthetetlenül,  s  többször  idegen 
irányban  és  szólásmódokkal;  korunkban  igen  kevés  az 
olly  költő,  ki  az  egészséges  gondolkozású  és  érzésű 
nép  sajátos  nyelvét,  jellemét  hiven  felfogva,  azt  a  köl- 
tészet tündérhonában  természetes,  ép  színekkel  vissza- 
tüntetné, hogy  benne  az  annyi  inség-  és  nyomorral 
küzdő  szegény  köznép  is  vigaszt,  enyhet  és  örömet, 
nemesebb  szellemi  élvezetet  találna.  Leginkább  illy 
szempontból  kell  megítélni  Petőfi  ezen  költeményét  is, 
melly  mind  költőiség,  mind  népiesség  tekintetében  irodal- 
munk legnagyobb  becsű  kincsei  közé  sorozható.  A  költő 
pedig  leginkább  ezen  müvének  alkotása  után  érezheté 
azt  büszke  öntudattal:  miszerint  ő  nem  csak  egy  kis 
finnyás,  nagyrészint  beteges  ízlésű  úri  töredékecske, 
hanem  az  egész  erőteljes  magyar  nép  költőjévé  avat- 
tatott fel  jó  géniusza  által. 


És  hogy  a  mese  kalandoros,  merényes  hősét,  a 
derék  János  vitézt  köznépünk  is  megismerhesse,  az  első 
kiadás  elkeltével  gondoskodni  fogok  jövő  évre  második 
olcsóbb  kiadásról  is. 


Pest,  télhó  végén  1845. 


Vahot    Imre 

kiadó. 

JÁNOS  VITÉZ. 


NÉPMESE. 


(114  4| 


Tüzesen  süt  le  a  nyári  nap  sugara 
Az  ég  tetejéről  a  juhászbojtárra. 
Fölösleges  dolog,  sütnie  olly  nagyon, 
A  juhásznak  úgy  is  nagy  melege  vagyon. 


Szerelem  tüze  ég  fiatal  szivében, 
Ugy  legelteti  a  nyájt  a  falu  végen. 
Faluvégen  nyája  mig  szerte  legelész, 
Ő  addig  subáján  a  fűben  heverész. 


Tenger  virág  nyilik  tarkán  körülötte 
De  ő  a  virágra  szemét  nem  vetette. 
Egy  kőhajtásnyira  foly  tőle  a  patak, 
Bámuló  szemei  oda  tapadtanak. 

De  nem  ám  a  patak  csillámló  habjára, 
Hanem  a  patakban  egy  szőke  kis  lyányra, 
A  szőke  kis  lyánynak  karcsú  termetére, 
Szép  hosszú  hajára,  gömbölyű  keblére. 


Kis  lyánynak  szoknyája  térdig  föl  van  hajtva, 
Mivelhogy  ruhákat  mos  a  fris  patakba'; 
Kilátszik  a  vizből  két  szép  térdecskéje 
Kukoricza  Jancsi  gyönyörűségére. 


Mert  a  pázsit  fölött  heverésző  juhász 
Kukoricza  Jancsi,  ki  is  lehetne  más? 
Ki  pedig  a  vizben  a  ruhát  tisztázza, 
Iluska  az,  Jancsi  szivének  gyöngyháza. 


„Szivemnek  gyöngyháza,  lelkem  Iluskája!" 
Kukoricza  Jancsi  igy  szólott  hozzája, 
„Pillants  ide,  hiszen  ezen  a  világon 
Csak  te  vagy  én  nekem  minden  mulatságom. 

Vesd  reám  sugarát  kökényszemeidnek, 
Gyere  ki  a  vizből,  hadd  öleljelek  meg; 
Gyere  ki  a  partra  csak  egy  pillanatra. 
Rá  csókolom  lelkem  piros  ajakadra!" 


„Tudod,  Jancsi  szivem,  örömest  kimennék, 
Ha  a  mosással  olly  igen  nem  sietnék; 
Sietek,  mert  máskép  velem  rosszul  bánnak, 
Mostoha  gyermeke  vagyok  én  anyámnak." 


Ezeket  mondotta  szőke  szép  Iluska, 
S  a  ruhákat  egyre  nagy  serényen  mosta. 
De  a  juhászbojtár  fölkel  subájáról, 
Közelebb  megy  hozzá,  s  csalogatva  igy  szól 


„Gyere  ki,  galambom!  gyere  ki,  gerliczém ! 
A  csókot,  ölelést  mindjárt  elvégzem  én; 
Aztán  a  mostohád  sincs  itt  a  közelben, 
Ne  hagyd,  hogy  szeretőd  halálra  epedjen. 

Kicsalta  a  leányt  édes  beszédével, 
Átfogta  derekát  mind  a  két  kezével, 
Megcsókolta  száját  nem  egyszer  sem  százszor, 
Ki  mindeneket  tud:  az  tudja  csak,  hányszor. 

II. 


Az  idő  akközben  haladott  sietve, 
A  patak  partjain  piroslott  az  este. 
Dúlt,  fúlt  Iluskának  gonosz  mostohája: 
Hol  marad,  hol  lehet  olly  soká  leánya? 


A  rósz  vén  mostoha  ekkép  gondolkodott; 
Követték  ezek  a  szók  a  gondolatot: 
(S  nem  mondhatni,  hogy  jó  kedvvel  ejtette  ki,) 
„Megnézem,  mit  csinál?  ha  henyél:  jaj  neki!" 


Jaj  neked,  Iluska,  szegény  árva  kis  lyány! 
Hátad  mögött  van  már  a  dühös  boszorkány ; 
Nagy  szája  megnyílik,  tüdeje  kitágul, 
S  illy  módon  riaszt  föl  szerelem  álmábul 

„Becstelen  teremtés!  gyalázatos  páral 

Hlyet  mersz  te  tenni  világnak  csúfjára? 

Lopod  a  napot,  és  istentelenkedel .... 

Nézze  meg  az  ember .  .  .  hogy  tüstént  vigyen  el ■ 


„Hanem  most  már  elég,  hallja-e  kend,  anyjuk? 
Fogja  be  a  száját,  vagy  majd  betapasztjuk. 
Ugy  merje  kend  Ilust  egy  szóval  bántani, 
Hogy  kihullanak  még  meglevő  fogai." 


Reszkető  kedvese  védelmezésére 
Ekkép  fakadt  ki  a  nyáj  bátor  őrzője; 
Azután  haragos  szemmel  fenyegetve 
Az  elmondottakhoz  e  szavakat  tette: 


„Ha  nem  akarja,  hogy  felgyújtsam  a  házát, 
Meg  ne  illesse  kend  ezt  a  szegény  árvát. 
Úgy  is  töri  magát,  dolgozik  eleget, 
És  még  sem  kap  száraz  kenyérnél  egyebet. 

Most  eredj,  Iluskám.  Megvan  még  a  nyelved, 
Hogy  elpanaszold,  ha  roszúl  bánik  veled.  — 
S  kend  ne  akadjon  fönn  azon,  mit  más  csinál, 
Hisz  kend  sem  volt  jobb  a  deákné  vásznánál." 


Kukoricza  Jancsi  fölkapta  subáját, 
S  sebes  lépésekkel  ment  keresni  nyáját, 
Nagy  megszeppenéssel  most  vette  csak  észre, 
Hogy  imitt  amott  van  egy  kettő  belőle. 

III. 


A  nap  akkor  már  a  földet  érintette, 
Mikor  Jancsi  a  nyájt  félig  összeszedte; 
Nem  tudja,  hol  lehet  annak  másik  fele? 
Tolvaj-e  vagy  farkas,  a  mi  elment  vele? 


Akárhova  lett  az,  csakhogy  már  oda  van ; 
Búsulás,  keresés,  minden  haszontalan. 
Most  hát  mihez  fogjon?  neki  szánva  magát, 
Haza  felé  hajtja  a  megmaradt  falkát. 


„Majd  lesz  neked,  Jancsi ...  no  hiszen  lesz  neked 
Szomorún  kullogva  gondolta  ezeket. 
„Gazd'  uramnak  ugy  is  rósz  a  csillagzatja, 
Hát  még  ...  de  legyen  meg  isten  akaratja." 

Ezt  gondolta,  többet  nem  is  gondolhatott; 
Mert  ekkor  a  nyájjal  elérte  a  kaput. 
Kapu  előtt  állt  az  indulatos  gazda. 
Szokás  szerint  a  nyájt  olvasni  akarta. 


„Soh'se  olvassa  biz  azt  kelmed,  gazd'  uram! 
Mi  tagadás  benne  ?  igen  nagy  híja  van ; 
Szánom,  bánom,  de  már  nem  tehetek  róla." 
Kukoricza  Jancsi  e  szavakat  szólta. 


Gazdája  meg  ezt  a  feleletet  adta, 

S  megkapta  bajszát,  és  egyet  pödrött  rajta: 

„Ne  bolondozz,  Jancsi,  a  tréfát  nem  értem; 

A  mig  jól  van  dolgod,  föl  ne  gerjeszd  mérgem." 


Kisült,  hogy  koránsem  tréfaság  a  beszéd, 
Jancsi  gazdájának  majd  elvette  eszét ; 
Jancsi  gazdája  bőg,  mint  a  ki  megbőszült: 
„Vasvillát,  vasvillát!  ....  hadd  szúrjam  keresztül! 

Jaj,  a  zsivány !  jaj,  az  akasztani  való ! 
Hogy  ássa  ki  mind  a  két  szemét  a  holló  . 
Ezért  tartottalak?  ezért  etettelek? 
Sohase  kerüld  ki  a  hóhérkötelet. 


Elpusztulj  előlem,  többé  ne  lássalak!" 
Jancsi  gazdájából  így  dőltek  a  szavak; 
Fölkapott  hirtelen  egy  petrenczés  rudat, 
A  petrenczés  rúddal  Jancsi  után  szaladt. 


Kukoricza  Jancsi  elfutott  előle, 
De  koránsem  azért,  mintha  talán  félne, 
Markos  gyerek  volt  ő,  húsz  legényen  kitett, 
Noha  nem  érte  meg  még  húszszor  a  telet. 


Csak  azért  futott,  mert  világosan  látta, 
Hogy  méltán  haragszik  olly  nagyon  gazdája, 
S  ha  ütlegre  kerül  a  dolog,  azt  verje? 
Ki  félig  apja  volt,  ki  őt  fölnevelte. 

Futott,  mig  a  szuszból  gazdája  kifogyott; 
Azután  ballagott,  megállt,  meg  ballagott 
Jobbra  is  balra  is;  s  mind  evvel  mit  akar? 
Nem  tudta,  mert  nagy  volt  fejében  a  zavar. 

IV. 


Mikorra  a  patak  vize  tükörré  lett, 
Mellybe  ezer  csillag  ragyogása  nézett : 
Jancsi  Iluskáék  kertje  alatt  vala; 
Maga  sem  tudta,  hogy  mikép  jutott  oda. 


Megállt,  elővette  kedves  furulyáját, 
Kezdte  rajta  fújni  legbúsabb  nótáját; 
A  harmat,  melly  ekkor  ellepett  füt,  bokort, 
Tán  a  szánakozó  csillagok  könnye  volt. 


Iluska  már  aludt.  A  pitvar  eleje 
Volt  nyár  idejében  rendes  fekvőhelye. 
Fekvőhelyéről  a  jól  ismert  nótára 
Fölkelt,  lesietett  Jancsi  látására. 

Jancsinak  látása  nem  esett  kedvére, 
Mert  megijedt  tőle,  s  illy  szót  csalt  nyelvére: 
Jancsi  lelkem,  mi  lelt?  mért  vagy  olly  halovány, 
Mint  az  elfogyó  hold  bús  őszi  éjszakán?" 


„Hejh,  Iluskám!  hogy  ne  volnék  én  halovány, 
Mikor  szép  orczádat  utószor  látom  tán  ...  ." 
„Jancsikám,  látásod  ugy  is  megrémített; 
Hagyd  el  az  istenért  az  illyen  beszédet." 


r Utószor  látlak  én,  szivem  szép  tavasza! 
Utószor  szólt  itten  furulyám  panasza; 
Utószor  ölellek,  utószor  csókollak, 
Örökre  elmegyek,  örökre  itt  hagylak!" 


Most  a  boldogtalan  mindent  elbeszéle, 
Rá  borúit  zokogó  kedvese  keblére, 
Rá  borúit,  ölelte,  de  képpel  elfordult: 
Ne  lássa  a  leány,  hogy  könnye  kicsordult. 

„Most  hát,  szép  Iluskám!  most  hát,  édes  rózsám! 
Az  isten  áldjon  meg,  gondolj  néha  reám. 
Ha  látsz  száraz  kórót  szélvésztől  kergetve, 
Bujdosó  szeretőd  jusson  majd  eszedbe." 


Elváltak  egymástól,  mint  ágtól  a  levél; 
Mindkettejük  szive  lett  puszta,  hideg  tél. 
Könnyeit  Iluska  hullatta  nagy  számmal, 
Jancsi  letörölte  inge  bö  ujjával. 


Indult;  nem  nézte  egy  szemmel  sem,  hol  az  ut? 
Neki  úgy  is  mindegy  volt:  akárhova  jut. 
Fütyörésztek  pásztorgyermekek  mellette, 
Kolompolt  a  gulya  .  .  .  .  ő  észre  sem  vette. 


A  falu  messzire  volt  már  háta  megett, 
Nem  látta  lobogni  a  pásztortüzeket ; 
Mikor  utójára  megállt  s  visszanézett, 
A  torony  bámult  rá,  mint  sötét  kisértet. 

Ha  ekkor  mellette  lett  volna  valaki, 
Hallotta  volna  őt  nagyot  sóhajtani; 
A  levegőeget  daruk  hasították, 
Magasan  röpültek,  azok  sem  hallották. 


Ballagott,  ballagott  a  halk  éjszakában, 
Csak  nehéz  subája  suhogott  nyakában, 
Ő  ugyan  subáját  gondolta  nehéznek, 
Pedig  a  szive  volt  olly  nehéz  szegénynek. 

Mikor  a  nap  fölkelt,  s  a  holdat  elküldte, 
A  puszta,  mint  tenger,  feküdt  körülötte; 
A  nap  fölkeltétől  a  nap  enyésztéig 
Egyenes  rónaság  nyújtózkodott  végig. 


Nem  volt  virág,  nem  volt  fa,  nem  volt  bokor  ott, 
A  harmat  apró  gyér  füveken  csillogott; 
Oldalvást  a  napnak  első  sugarára 
Fölpiroslott  egy  tó;  környékezte  káka. 


A  tónak  szélénél  a  káka  közepett 
Egy  hosszú  nyakú  gém  eledelt  keresett, 
És  a  tó  közepén  gyors  halászmadarak 
Hosszú  szárnyaikkal  le  s  föl  szállongtanak. 

lancsi  csak  ballagott  sötét  árnyékával 
S  elméjének  sötét  gondolkozásával; 
Az  egész  pusztában  széjjelsütött  a  nap, 
De  az  ő  szivében  éjek  éje  maradt. 


Mikor  a  nap  elért  az  ég  tetejére, 
Eszébe  jutott,  hogy  falatozni  kéne, 
Tennap  iliyen  tájban  evett  utójára  — 
Meg  alig  is  bírta  már  lankadó  lába. 


Letelepült  elővette  tarisznyáját, 
Megette  maradék  kevés  szalonnáját. 
Nézte  őt  a  kék  ég,  a  fényes  nap  ....  alább 
Ragyogó  szemével  a  tündér  délibáb. 


A  kis  ebéd  neki  jó  izűen  esett, 
Megszomjazott  rá,  a  tóhoz  közeledett, 
Kalapjának  bele  mártá  karimáját, 
Ekkép  enyhítette  égő  szomjúságát. 

A  tónak  partjáról  nem  távozott  messze: 
Az  álom  szemének  pilláját  ellepte; 
Vakandokturásra  bocsátotta  fejét, 
Hogy  visszanyerhesse  elfogyott  erejét. 


Az  álom  őt  oda  vitte,  a  honnan  jött, 
Iluskája  pihent  hü  karjai  között, 
Mikor  a  kis  leányt  csókolni  akarta, 
Hatalmas  mennydörgés  álmát  elzavarta. 


Szétnézett  a  puszta  hosszában,  széltében; 
Nagy  égi  háború  volt  keletkezőben. 
Olly  hamar  támadott  az  égi  háború, 
Milly  hamar  Jancsinak  sorsa  lett  szomorú. 


A  világ  sötétbe  öltözködött  vala, 
Szörnyen  zengett  az  ég,  hullt  az  istennyila, 
Végtére  megnyílt  a  felhők  csatornája, 
S  a  tó  vize  sűrű  buborékot  hánya. 

Jó  hosszú  botjára  Jancsi  támaszkodott, 
Lekonyitotta  a  karimás  kalapot, 
Nagy  szőrű  subáját  meg  kifordította, 
Úgy  tekintett  bele  a  vad  zivatarba. 


De  a  vihar  a  milly  hamar  keletkezett, 
Olly  hamar  is  hagyta  el  megint  az  eget. 
Megindult  a  felhő  könnyű  szélnek  szárnyán, 
Ragyogott  keleten  a  tarka  szivárvány. 


Subájáról  Jancsi  lerázta  a  vizet, 
Miután  lerázta,  újra  útnak  eredt. 
Mikor  a  nap  leszállt  pihenni  ágyába, 
Kukoricza  Jancsit  még  vitte  két  lába. 


Vitte  őt  két  lába  erdő  közepébe, 
Sűrű  zöld  erdőnek  sötét  közepébe; 
Ott  őt  köszöntötte  holló  károgása, 
Melly  épen  egy  esett  vadnak  szemét  ásta. 

Sem  erdő  sem  holló  őt  nem  háborgatván, 
Kukoricza  Jancsi  ment  a  maga  utján; 
Erdő  közepében  sötét  ösvényére 
Leküldte  világát  a  hold  sárga  fénye. 

VI. 


Az  idő  járása  éjfél  lehetett  már, 
Mikor  szemébe  tűnt  egy  pislogó  sugár. 
A  mint  közelebb  ért,  látta,  hogy  ez  a  fény 
Ablakból  világit  az  erdő  legmélyén. 


Jancsi  e  látványra  ekkép  okoskodék: 
„Ez  a  világ  alig  ha  csárdában  nem  ég; 
Bizonyára  ugy  lesz  —  hál'  a  jó  istennek: 
Bemegyek  az  éjre,  benne  megpihenek." 


Csalatkozott  Jancsi,  mert  az  nem  volt  csárda, 
Hanem  volt  tizenkét  zsiványnak  tanyája 
Nem  állott  üresen  a  ház;  a  zsiványok 
Mind  a  tizenketten  odabenn  valának. 

Éjszaka,  zsiványok,  csákányok,  pisztolyok  . .  . 
Ha  jól  megfontoljuk,  ez  nem  tréfadolog; 
De  az  én  Jancsimnak  helyén  állt  a  szive, 
Azért  is  közéjök  nagy  bátran  belépe. 


„Adjon  az  úristen  szerencsés  jó  estét!" 
Mondott  nekik  Jancsi  illyen  megköszöntést ; 
Erre  a  zsiványok  fegyverhez  kapának, 
Jancsinak  rohantak,  s  szólt  a  kapitányok: 


„Szerencsétlenségnek  embere,  ki  vagy  te? 
Hogy  lábadat  mered  tenni  e  küszöbre. 
Vannak-e  szüleid?  van-e  feleséged? 
Akármid  van,  nem  fog  többé  látni  téged." 


Jancsinak  sem  szive  nem  vert  sebesebben 
E  szókra,  sem  nem  lett  haloványabb  színben; 
A  zsiványkapitány  fenyegetésire 
Meg  nem  ijedt  hangon  illy  módon  felele: 

„A  kinek  életét  van  miért  félteni, 
Ha  e  tájt  kerüli,  nagyon  bölcsen  teszi. 
Nekem  nem  kedves  az  élet,  hát  közétek, 
Bárkik  vagytok,  egész  bátorsággal  lépek. 


Azért,  ha  úgy  tetszik,  hagyjatok  életben, 
Hagyjatok  ez  éjjel  itten  megpihennem; 
Ha  nem  akarjátok  ezt :  üssetek  agyon, 
Hitvány  életemet  védeni  nem  fogom." 


Ezt  mondta,  nyugottan  a  jövendőt  várva, 
A  tizenkét  zsivány  csodálkozására. 
A  kapitány  illyen  szókat  váltott  véle: 
„Egyet  mondok,  öcsém,  kettő  lesz  belőle; 


Te  derék  legény  vagy,  azt  a  bátor  szented ! 
Téged  az  isten  is  zsiványnak  teremtett. 
Éltedet  megveted,  a  halált  nem  féled  .... 
Te  kellesz  mi  nekünk  ....  kezet  csapunk  véled ! 

Rablás,  fosztogatás,  ölés  nekünk  tréfa, 
E  derék  tréfának  dija  gazdag  préda. 
Ez  a  hordó  ezüst,  ez  meg  arany,  látod? 
Nos  hát  elfogadod  a  czimboraságot?" 


Furcsa  dolgok  jártak  Jancsi  elméjében, 
S  tettetett  jó  kedvvel  szólt  illyeténképen : 
„Czimborátok  vagyok,  itt  a  kezem  rája! 
Rút  életemnek  ez  a  legszebb  órája." 


„No,  hogy  még  szebb  legyen,"  felelt  a  kapitány, 
„Lássunk,  embereim,  az  áldomás  után; 
Papok  pinczéjéből  van  jó  borunk  elég, 
Nézzük  meg  a  kancsók  mélységes  fenekét!" 


S  a  kancsók  mélységes  fenekére  néztek, 
S  lett  eltemetése  fejőkben  az  észnek; 
Maga  volt  csak  Jancsi,  ki  mértéket  tartott, 
Kínálgatták,  de  ő  aprókat  kortyantott. 

Álmot  hozott  a  bor  latrok  pillájára  .... 
Jancsinak  sem  kellett  több,  ő  csak  ezt  várta. 
Mikor  a  zsiványok  jobbra,  balra  dőltek, 
Jancsi  a  beszédet  illyformán  kezdé  meg: 


„Jó  éjszakát!  ....  nem  kelt  föl  titeket  sem  más, 
Majd  csak  az  Ítéletnapi  trombitálás ! 
Élete  gyertyáját  soknak  eloltatok, 
Küldök  én  örökös  éjszakát  reátok. 


Most  a  kincses  kádhoz !  megtöltöm  tarisznyám, 
Haza  viszem  neked,  szerelmes  Iluskám ! 
Czudar  mostohádnak  nem  lészsz  többé  rabja, 
Feleségül  veszlek  ....  isten  is  akarja. 


Házat  építtetek  a  falu  közepén, 
Ékes  menyecskének  oda  vezetlek  én ; 
Ottan  éldegélünk  mi  ketten  boldogan, 
Mint  Ádám  és  Éva  a  paradicsomban  . 

Istenem  teremtőm!  mit  beszélek  én  itt? 
Zsiványoknak  vigyem  el  átkozott  pénzit? 
Tán  minden  darabhoz  vérfoltok  ragadtak, 
S  én  illyen  kincsekkel  legyek  boldog,  gazdag? 


Hózzájok  sem  nyúlok  ....  azt  én  nem  tehetem, 
Nincs  elromolva  a  lelkiismeretem.  — 
Édes  szép  Iluskám,  csak  viseld  terhedet, 
Bizd  a  jó  istenre  árva  életedet !  ■ 


Mikor  elvégezte  Jancsi  a  beszédet, 
Az  égő  gyertyával  a  házból  kilépett, 
Meggyujtá  födelét  mind  a  négy  szögleten, 
Elharapózott  a  mérges  láng  sebesen. 


Egy  láng  lett  a  födél  szempillantás  alatt, 
A  láng  piros  nyelve  az  ég  felé  szaladt, 
Feketévé  vált  a  tisztakék  égi  bolt, 
Elhaloványodott  a  teljes  fényű  hold. 

A  szokatlan  világ  a  mint  elterjedett, 
Fölriasztotta  a  baglyot,  bőregeret; 
Kiterjesztett  szárnyok  sebes  suhogása 
A  falombozatok  nyugalmát  fölrázta. 


A  föltámadó  nap  legelső  sugara 
Lesütött  a  háznak  füstölgő  romjára, 
Pusztult  ablakán  át  benézett  a  házba, 
Ott  a  haramjáknak  csontvázait  látta. 

VII. 


Jancsi  már  hetedhét  országon  túljára, 
Nem  is  igen  gondolt  a  zsiványtanyára ; 
Egyszerre  valami  csillámlott  előtte, 
Hát  sugarát  a  nap  fegyverekre  lőtte. 


Katonák  jövének,  gyönyörű  huszárok, 
A  nap  fénye  ezek  fegyverén  csillámlott 
Mattok  a  lovak  tomboltak  prüsszögtek, 
Kényesen  rázták  szép  sörényes  fejőket. 


Mikor  őket  Jancsi  közeledni  látta, 
Alig  fért  meg  szive  a  baloldalába', 
Mert  igy  gondolkodott :  „Ha  befogadnának, 
Be  örömest  mennék  én  is  katonának!" 

A  mint  a  katonák  közelébe  értek, 
Illy  szavát  hallotta  Jancsi  a  vezérnek : 
„Vigyázz,  földi!  bizony  rá  lépsz  a  fejedre 
Mi  ördögért  vagy  úgy  a  búnak  eredve?" 


Jancsi  pedig  szólott  fohászkodva  nagyot : 
.Én  a  kerek  világ  bujdosója  vagyok; 
Ha  kegyelmetekkel  egy  sorban  lehetnék, 
A  ragyogó  nappal  farkasszemet  néznék." 


Szólt  megint  a  vezér :  „Jól  meggondold,  földi ! 
Nem  mulatni  megyünk,  megyünk  öldökölni. 
Rá  rontott  a  török  a  franczia  népre; 
Francziáknak  megyünk  mi  segedelmére." 


„Hát  hisz  akkor  én  meg  még  jobban  szeretném, 
Ha  magamat,  lóra  nyeregbe  vethetném; 
Mert  ha  én  nem  ölök,  engem  öl  meg  a  bú  — 
Nagyon  kivánt  dolog  nekem  a  háború. 

Igaz,  hogy  eddig  csak  szamarat  ismertem, 
Mivelhogy  juhászság  volt  a  mesterségem. 
De  magyar  vagyok,  s  a  magyar  lóra  termett, 
Magyarnak  teremt  az  isten  lovat,  nyerget.* 


Sokat  mondott  Jancsi  megeredt  nyelvével, 
De  még  többet  mondott  sugárzó  szemével ; 
Nagyon  természetes  hát,  hogy  a  vezérnek 
Megtetszett,  és  be  is  vette  közlegénynek. 


Czifra  beszéd  kéne  azt  elősorolni, 
A  vörös  nadrágban  mit  erezett  Jancsi, 
Mit  erezett,  mikor  a  mentét  fölkapta, 
S  villogó  kardját  a  napnak  megmutatta. 


Csillagokat  rúgott  szilaj  paripája, 
Mikor  Jancsi  magát  fölvetette  rája, 
De  ő  keményen  ült  rajta,  mint  a  czövek, 
A  földindulás  sem  rázhatta  volna  meg. 

Bámulói  lettek  katonapajtási, 
Nem  győzték  szépségét,  erejét  csodálni, 
És  a  merre  mentek,  s  beszállásozának, 
Induláskor  gyakran  sírtak  a  leányok. 


Lyányokra  nézve  a  mi  Jancsit  illeti, 
Egyetlen  egy  leány  sem  tetszett  ő  neki, 
Az  igaz   hogy  noha  sok  földet  bejára, 
Sehol  sem  akadt  ő  Iluska  párjára. 

VIII. 


Nos  hát  ment  a  sereg,  csak  ment,  csak  mendegélt, 
Tatárországnak  már  elérte  közepét; 
De  itten  reája  nagy  veszedelem  várt: 
Látott  érkezni  sok  kutyafejű  tatárt. 


Kutyafejű  tatár  népek  fejedelme 
A  magyar  sereget  ekkép  idvezelte: 
„Hogymikép  mertek  ti  szembeszállni  vélünk? 
Tudjátok-e,  hogy  mi  emberhússal  élünk?" 


Nagy  volt  ijedsége  szegény  magyaroknak, 
Minthogy  a  tatárok  ezerannyin  voltak; 
Jó,  hogy  akkor  azon  a  vidéken  jára 
Szerecsenországnak  jószívű  királya. 

Ez  a  magyaroknak  mingyárt  pártját  fogta, 
Mert  Magyarországot  egyszer  beutazta, 
S  ekkor  Magyarország  jámbor  lelkű  népe 
Igen  becsületes  módra  bánt  ő  véle. 


El  sem  feledte  ezt  a  szerecsen  király; 
Azért  a  magyarok  védelmére  kiáll, 
S  a  tatár  császárral,  kivel  jó  barát  volt, 
Kiengesztelésül  illy  szavakat  váltott: 


„Kedves  jó  barátom,  ne  bántsd  e  sereget, 
Legkisebbet  sem  fog  ez  ártani  neked, 
Igen  jól  ismerem  én  a  magyar  népet, 
Kedvemért  bocsásd  át  országodon  őket." 


„A  kedvedért,  pajtás,  hát  csak  már  megteszem,' 
Szólt  kibékülve  a  tatár  fejedelem, 
De  még  meg  is  irta  az  úti  levelet, 
Hogy  senki  se  bántsa  a  magyar  sereget. 

Az  igaz,  hogy  nem  is  lett  semmi  bántása, 
De  még  is  örült,  hogy  elért  a  határra, 
Hogy  ne  örült  volna?  ez  a  szegény  vidék 
Egyebet  se'  terem:  medvehúst  meg  fügét. 

IX. 


Tatárország  hegyes  völgyes  tartománya 
Messziről  nézett  a  seregnek  utána, 
Mert  jól  bent  vala  már  nagy  Taljánországban, 
Rozmarinfa-erdők  sötét  árnyékában. 


Itt  semmi  különös  nem  történt  népünkkel, 
Csak  hogy  küzködnie  kellett  a  hideggel, 
Mert  Taljánországban  örökös  tél  vagyon; 
Mentek  katonáink  csupa  havon,  fagyon. 


No  de  a  magyarság  erős  természete, 
Bármi  nagy  hideg  volt,  megbirkózott  vele; 
Aztán  meg,  ha  fáztak,  hát  kapták  magokat, 
Leszálltak  s  hátokra  vették  a  lovokat. 

X. 


Ekképen  jutottak  át  Lengyelországba, 
Lengyelek  földjéről  pedig  Indiába; 
Francziaország  és  India  határos, 
De  köztük  az  űt  nem  nagyon  mulatságos. 


India  közepén  még  csak  dombok  vannak, 
De  aztán  a  dombok  mindig  magasabbak, 
S  mikor  a  két  ország  határát  elérik, 
Már  akkor  a  hegyek  fölnyúlnak  az  égig. 


Tudni  való,  hogy  itt  a  sereg  izzadott, 
Le  is  hányt  magáról  dolmányt,  nyakravalót 
Hogyne  az  istenért?  a  nap  fejők  felett 
Valami  egy  óra-járásra  lehetett. 

Enni,  nem  ettek  mást,  mint  levegőeget; 
Ez  ollyan  sürü  ott,  hogy  harapni  lehet. 
Hanem  még  italhoz  is  furcsán  jutottak: 
Ha  szomjaztak,  vizet  felhőből  facsartak. 


Elérték  végtére  tetejét  a  hegynek ; 
Itt  már  olly  meleg  volt,  hogy  csak  éjjel  mentek. 
Lassacskán  mehettek;  nagy  akadály  volt  ott: 
Hát  a  csillagokban  a  ló  meg-megbotlott. 


A  mint  ballagtak  a  csillagok  közepett, 
Kukoricza  Jancsi  ekkép  elmélkedett: 
„Azt  mondják,  a  hányszor  egy  csillag  leszalad, 
A  földön  egy  ember  élete  megszakad. 


Ezer  a  szerencséd,  te  gonosz  mostoha, 
Hogy  nem  tudom,  mellyik  kinek  a  csillaga; 
Nem  kinzanád  tovább  az  én  galambomat  — 
Mert  lehajítanám  mostan  csillagodat." 

Eztán  nem  sokára  lejtősen  haladtak, 
Alacsonyodtak  már  a  hegyek  alattok, 
A  szörnyű  forróság  szinte  szűnni  kezdett, 
Mentül  beljebb  érték  a  franczig  földet. 

XI. 


A  francziák  földje  gyönyörű  tartomány, 
Egész  paradicsom,  egész  kis  Kánaán, 
Azért  is  vásott  rá  a  törökök  foga, 
Pusztító  szándékkal  azért  törtek  oda. 


Mikor  a  magyarság  beért  az  országba, 
A  törökök  ott  már  raboltak  javába; 
Kirabolták  a  sok  gazdag  templom  kincsét, 
És  üresen  hagytak  minden  boros  pinczét. 


Látni  lehetett  sok  égő  város  lángját, 

Kivel  szemközt  jöttek,  azt  kardjokra  hányták, 

Magát  a  királyt  is  kiűzték  várából, 

S  megfosztották  kedves  egyetlen  lyányától. 

így  találta  népünk  a  franczia  királyt, 
Széles  országában  föl  s  le  bujdosva  járt; 
A  mint  őt  meglátták  a  magyar  huszárok, 
Sorsán  szánakozó  könnyet  hullatának. 


A  bujdosó  király  illy  szókat  hallatott: 
„Ugy-e,  barátim,  hogy  keserves  állapot? 
Kincsem  vetélkedett  Dárius  kincsével, 
S  most  küzködnöm  kell  a  legnagyobb  Ínséggel. 


A  vezér  ezt  monda  vigasztalására: 
„Ne  búsulj,  francziák  fölséges  királya! 
Megtánczoltatjuk  mi  ezt  a  gonosz  népet, 
Ki  illy  méltatlanul  mert  bánni  tevéled. 


Ez  éjjelen  át  kipihenjük  magunk, 
Mert  hosszú  volt  az  út,  kissé  elfáradtunk; 
De  holnap  azután,  mihelyt  fölkel  a  nap, 
Visszafoglaljuk  mi  vesztett  országodat." 

„Hát  szegény  leányom,  hát  édes  leányom?" 
Jajdult  föl  a  király,  „őtet  hol  találom? 
Elrabolta  tőlem  törökök  vezére  .... 
A  ki  visszahozza,  számolhat  kezére." 


Nagy  buzdítás  volt  ez  a  magyar  seregnek; 
Minden  ember  szivét  reménység  szállta  meg. 
Ez  volt  mindeniknek  fejében  föltéve  : 
„Vagy  visszakeritem,  vagy  meghalok  érte." 


Kukoricza  Jancsi  tán  egy  maga  volt  csak 
Meg  nem  hallója  az  elmondott  dolognak: 
Jancsinak  az  esze  más  egyeben  jára: 
Visszaemlékezett  szép  Iluskájára. 

XII. 


Másnap  reggel  a  nap  szokás  szerint  fölkelt, 
De  nem  lát  és  nem  hall  ollyat  minden  reggel, 
Mint  a  millyet  hallott,  mint  a  millyet  látott 
Mingyárt,  mihelyest  a  föld  szélére  hágott. 


Megszólalt  a  sereg  harsány  trombitája, 
Minden  legény  talpán  termett  szózatára; 
Jól  kiköszörülték  aczél  szablyáikat, 
Azután  nyergelték  gyorsan  a  lovakat. 


A  király  erőnek  erejével  rajt  volt, 
Hogy  ő  is  elmegy,  s  a  többiekkel  harczol; 
Hanem  a  huszárok  bölcs  eszű  vezére 
A  királyhoz  illyen  tanácsot  intéze: 

„Nem,  kegyelmes  király!  csak  maradj  te  hátra, 
A  te  karjaid  már  gyöngék  a  csatára ; 
Tudom,  meghagyta  az  idő  bátorságod, 
De  mi  haszna?  hogyha  erőd  vele  szállott. 


Bízd  az  isten  után  mi  reánk  ügyedet; 
Fogadást  teszünk,  hogy  mire  a  nap  lemegy 
Országodból  tova  űzzük  ellenséged, 
S  elfoglalhatd  újra  a  királyi  széket." 


Erre  a  magyarság  lóra  kerekedett, 
S  keresni  indult  a  rabló  törököket; 
Nem  soká  kereste,  mingyárt  rajok  akadt, 
És  egy  követ  által  izent  nekik  hadat. 


Visszajött  a  követ,  harsog  a  trombita, 
Rémséges  zúgással  kezdődik  a  csata; 
Aczelak  csengése,  torkok  kurjantása 
Volt  a  magyaroknál  harczi  jel  adása. 

A  sarkantyút  vágták  lovak  oldalába, 
Dobogott  a  földön  lovak  patkós  lába, 
Vagy  talán  a  földnek  dobbant  meg  a  szive, 
E  vészt  jövendölő  zajra  megijedve. 


Törökök  vezére  hét  lófarkú  basa, 
Öt  akós  hordónak  elég  volna  hasa; 
A  sok  boritaltól  piroslik  az  orra, 
Azt  hinné  az  ember,  hogy  érett  uborka. 


A  török  csapatnak  nagy  hasú  vezére 
Rendbe  szedte  népét  a  harcznak  jelére; 
A  rendbe  szedett  nép  ugyancsak  megállott, 
A  mint  megrohanták  a  magyar  huszárok. 


De  nem  volt  gyerekség  ez  a  megrohanás, 
Lett  is  nem  sokára  szörnyű  rendzavarás; 
Izzadott  a  török  véres  verítéket, 
Tőle  a  zöld  mező  vörös  tengerré  lett. 

Hejh  csinálom  adta!  meleg  egy  nap  volt  ez, 
Hegygyé  emelkedett  már  a  török  holttest. 
De  a  basa  még  él  mennykő  nagy  hasával, 
S  Kukoricza  Jancsit  czélozza  vasával. 


Kukoricza  Jancsi  nem  veszi  tréfának, 
S  illy  szóval  megy  neki  a  török  basának: 
„Atyafi!  te  úgy  is  sok  vagy  egy  legénynek; 
Megállj,  én  majd  kettőt  csinálok  belőled." 


S  akként  cselekedett,  a  mint  megfogadta, 
Szegény  török  basát  ketté  hasította, 
Jobbra,  balra  hullott  izzadó  lováról, 
így  múlt  ki  ő  kelme  ebből  a  világból. 


Mikor  ezt  látta  a  gyáva  török  sereg, 
Ucczu!  hátat  fordit  és  futásnak  ered, 
Futott,  futott  s  talán  mostanság  is  futna, 
Hogyha  a  huszárok  el  nem  érték  volna. 

De  bezeg  elérték,  le  is  kaszabolták ; 
Hullottak  a  fejek  előttök,  mint  a  mák. 
Egyetlen  egy  nyargal  még  ló  halálába, 
Ennek  Kukoricza  Jancsi  ment  nyomába. 


Hát  a  török  basa  fia  vágtatott  ott, 
Ölében  valami  fehérféle  látszott. 
A  fehérség  volt  a  franczia  királylyány; 
Nem  tudott  magáról  semmit,  elájulván. 


Soká  nyargalt  Jancsi,  a  mig  utóiérte, 
„Megállj,  a  hitedet!'  kiáltott  feléje, 
„Állj  meg,  vagy  testeden  mingyárt  nyitok  kaput, 
Mellyen  által  hitvány  lelked  pokolba  fut. a 


De  a  basa  fia  meg  nem  állott  volna, 
Ha  a  ló  alatta  össze  nem  omolna, 
Összeomlott,  ki  is  fújta  ott  páráját. 
Basa  fia  illyen  szóra  nyitá  száját: 

„Kegyelem,  kegyelem,  nemes  lelkű  vitéz! 
Ha  semmi  másra  nem:  ifjúságomra  nézz; 
Ifjú  vagyok  még,  az  életet  szeretem  .... 
Vedd  el  mindenemet,  csak  hagyd  meg  életem!* 


„Tartsd  meg  mindenedet,  gyáva  élhetetlen! 
Kezem  által  halni  vagy  te  érdemetlen, 
Hordd  el  magad  innen,  vidd  hirtil  hazádnak, 
Harám  ja  fiai  hogy  és  mikép  jártak.* 


Leszállott  lováról,  királylyányhoz  lépé, 
És  bele  tekintett  gyönyörű  szemébe, 
Mellyet  a  királylyány  épen  most  nyita  ki, 
Mialatt  illy  szókat  mondának  ajaki: 


„Kedves  szabaditóm!  nem  kérdezem,  ki  vagy? 
Csak  annyit  mondok,  hogy  hálám  irántad  nagy. 
Háladatosságból  én  mindent  megteszek, 
Hogyha  kedved  tartja,  feleséged  leszek." 

Jancsi  ereiben  nem  folyt  viz  vér  helyett, 
Szivében  hatalmas  tusa  keletkezett; 
De  lecsillapitá  szive  nagy  tusáját, 
Emlékezetébe  hozván  Iluskáját. 


Nyájasdadon  igy  szólt  a  szép  királylyányhoz 
„Menjünk,  rózsám,  elébb  az  édes  atyádhoz, 
Ott  majd  közelebbről  vizsgáljuk  a  dolgot." 
S  ló  előtt  a  lyánynyal  lassacskán  ballagott. 


60 


XIII. 


Kukoricza  Jancsi  meg  a  királyleány 
Csatahelyre  értek  a  nap  alkonyatán. 
A  leáldozó  nap  utósó  sugara 
Vörös  szemmel  nézett  a  siralmas  tájra. 


Nem  látott  egyebet,  csak  a  véres  halált, 
S  hollósereget,  melly  a  halottakra  szállt; 
Nem  igen  telt  benne  nagy  gyönyörűsége, 
Le  is  ereszkedett  tenger  mélységébe. 


A  csatahely  mellett  volt  egy  jókora  tó, 
Tiszta  szőke  vizet  magába  foglaló. 
De  piros  volt  az  most,  mert  a  magyar  sereg 
Török  vértől  magát  vizében  mosta  meg. 

Miután  megmosdott  az  egész  legénység, 
A  franczia  királyt  várába  kisérték; 
A  csatamezőtől  az  nem  messzire  állt  .  .  . 
Ide  kisérték  hát  a  franczia  királyt. 


Alighogy  bevonult  a  várba  a  sereg, 
Kukoricza  Jancsi  szinte  megérkezett. 
Ollyan  volt  mellette  az  ékes  királylyány, 
Mint  felhő  mellett  a  tündöklő  szivárvány. 


Hogy  az  öreg  király  leányát  meglátta, 
Reszkető  örömmel  borult  a  nyakába, 
S  csak  azután  mondta  a  következőket, 
Mikor  a  lyány  ajkán  tőle  sok  csók  égett: 


„Most  már  örömemnek  nincsen  semmi  hija; 
Szaladjon  valaki,  s  a  szakácsot  hija, 
Készítsen,  a  mi  jó,  mindent  vacsorára, 
Az  én  győzedelmes  vitézim  számára." 

.Király  uram!  nem  kell  hini  a  szakácsot," 
A  király  mellett  egy  hang  ekkép  rikácsolt, 
„Elkészítettem  már  mindent  hamarjában, 
Föl  is  van  tálalva  a  szomszéd  szobában." 


A  szakács  szavai  kedvesen  hangzottak 
Füleiben  a  jó  magyar  huszároknak; 
Nem  igen  sokáig  hivatták  magokat, 
Körülülték  a  megterhelt  asztalokat. 


A  milly  kegyetlenül  bántak  a  törökkel, 
Csak  ugy  bántak  ők  most  a  jó  ételekkel; 
Nem  is  csoda  biz  az,  mert  megéhezének 
A  nagy  öldöklésben  a  derék  vitézek. 


Járta  már  a  kancsó  isten  igazába, 
Ekkor  a  királynak  illy  szó  jött  szájába: 
„Figyelmezzetek  rám,  ti  nemes  vitézek, 
Mert  nagy  fontosságú,  a  mit  majd  beszélek,' 

S  a  magyar  huszárok  mind  figyelmezének, 

Fölfogni  értelmét  király  beszédének, 

A  ki  egyet  ivott,  azutá/i  köhhentett, 

S  végre  illy  szavakkal  törte  meg  a  csendet: 


„Mindenek  előtt  is  mondd  meg  a  nevedet, 
Bátor  vitéz,  a  ki  lyányom  megmentetted. " 
„Kukoricza  Jancsi  becsületes  nevem; 
Egy  kicsit  parasztos,  de  én  nem  szégyenlem." 


Kukoricza  Jancsi  ekképen  felele, 
Azután  a  király  illy  szót  váltott  vele : 
„Én  a  te  nevedet  másnak  keresztelem, 
Mától  fogva  neved  János  vitéz  legyen. 


Derék  János  vitéz,  halld  most  beszédemet: 
Minthogy  megmentetted  kedves  gyermekemet, 
Vedd  el  feleségül,  legyen  ő  a  tied, 
És  vele  foglald  el  királyi  székemet. 

A  királyi  széken  én  sokáig  ültem, 
Rajta  megvénültem,  rajta  megőszültem. 
Nehezek  nekem  már  a  királyi  gondok, 
Annakokáért  én  azokról  lemondok. 


Homlokodra  teszem  a  fényes  koronát, 
Fényes  koronámért  nem  is  kívánok  mást, 
Csak  hogy  e  várban  egy  szobát  rendelj  nékem, 
Mellyben  hátralevő  napjaimat  éljem." 


A  király  szavai  im  ezek  valának, 
Nagy  csodálkozással  hallak  a  huszárok. 
János  vitéz  pedig  e  szives  beszédet 
Alázatos  hangon  ekkép  köszöné  meg: 


„Köszönöm  szépen  a  kelmed  jó  'karatját, 
A  melly  reám  nézve  nem  érdemlett  jóság; 
Egyszersmind  azt  is  ki  kell  nyilatkoztatnom, 
Hogy  én  e  jóságot  el  nem  fogadhatom. 


65 


Hosszú  históriát  kéne  elbeszélnem, 
Miért  e  jósággal  lehetetlen  élnem; 
De  attól  tartok,  hogy  megunnák  kelmétek; 
S  én  másnak  terhére  lenni  nem  szeretek." 


„De  csak  beszélj,  fiam,  meghallgatjuk  biz  azt; 

Hiábavalóság,  a  mi  téged  aggaszt." 

így  biztatta  őt  a  jó  franczia  király, 

S  János  vitéz  beszélt,  a  mint  itt  irva  áll: 

XIV. 


,Hogy  is  kezdjem  csak  hát?  ...  .  Mindennek  előtte 
Hogyan  tettem  szert  a  Kukoricza  névre? 
Kukoricza  között  találtak  engemet, 
Ugy  ruházták  rám  a  Kukoricza  nevet. 


Egy  gazdaember  jó  lelkű  felesége 

—  A  mint  ő  nekem  ezt  sokszor  elmesélte 

Egyszer  kinézett  a  kukoriczaföldre, 

S  ott  egy  barázdában  lelt  engem  heverve. 


Szörnyen  sikítottam,  sorsomat  megszánta, 
Nem  hagyott  a  földön,  felvett  a  karjára, 
És  haza  felé  ezt  gondolta  mentiben : 
„Fölnevelem  szegényt,  hisz  ugy  sincs  gyermekem. 

Hanem  volt  ám  neki  haragos  vad  férje, 
A  kinek  én  sehogy  sem  voltam  inyére, 
Hejh,  a  mikor  engem  ez  otthonn  meglátott, 
Ugyan  csak  járták  a  czifra  káromlások. 


Engesztelte  a  jó  asszony  illy  szavakkal : 
„Hagyjon  kend  föl,  apjok,  avval  a  haraggal. 
Hiszen  ott  kinn  csak  nem  hagyhattam  vesztére, 
Tarthatnék-e  számot  isten  kegyelmére? 


Aztán  nem  lesz  ez  a  háznál  haszontalan, 
Kendnek  gazdasága,  ökre  és  juha  van, 
Ha  fölcsuporodik  a  kis  istenadta, 
Nem  kell  kendnek  bérest,  juhászt  fogadnia." 


Valahogy,  valahogy  csakugyan  engedett; 
De  azért  rám  soha  jó  szemet  nem  vetélt. 
Hogyha  nem  ment  dolgom  a  maga  rendiben, 
Meg-meghusángolt  ő  amúgy  istenesen. 

Munka  s  ütleg  között  ekkép  nevelkedtem, 
Részesültem  nagyon  kevés  örömekben ; 
Az  egész  örömem  csak  annyiból  állott, 
Hogy  a  faluban  egy  szép  kis  szőke  lyány  volt. 


Ennek  édes  anyja  jókor  a  siré  lett, 
Édes  apja  pedig  vett  más  feleséget ; 
Hanem  az  apja  is  elhalt  nem  sokára, 
így  jutott  egyedül  mostoha  anyjára. 


Ez  a  kis  leányzó  volt  az  én  örömem, 
Az  egyetlen  rózsa  tüskés  életemen. 
Be  tudtam  is  őtet  szeretni,  csodálni! 
Ugy  hitak  minket,  hogy:  a  falu  árvái. 


Már  gyerek  koromban,  hogyha  őt  láthattam, 
Egy  túrós  lepényért  látását  nem  adtam ; 
Örültem  is,  mikor  a  vasárnap  eljött, 
És  vele  játszhattam  a  gyerekek  között. 

Hát  mikor  még  aztán  sihederré  lettem, 
S  izegni  mozogni  elkezdett  a  szivem ! 
Csak  úgy  is  voltam  ám,  mikor  megcsókoltam, 
Hogy  a  világ  összedőlhetett  miattam. 


Sokszor  megbántotta  gonosz  mostohája  .... 
Isten  neki  soha  azt  meg  ne  bocsássa! 
És  ki  tudja,  még  mit  el  nem  követ  rajta, 
Ha  fenyegetésem  zabolán  nem  tartja. 


Magamnak  is  ugyan  kutyául  lett  dolga, 
Bele  fektettük  a  jó  asszonyt  a  sirba, 
A  ki  engem  talált,  és  a  ki,  mondhatom, 
Mint  tulajdon  anyám,  ugy  viselte  gondom. 


Kemény  az  én  szivem,  teljes  életemben 
Nem  sokszor  esett  meg,  hogy  könnyet  ejtettem, 
De  nevelő  anyám  sírjának  halmára 
Hullottak  könnyeim  zápornak  módjára. 

Iluska  is,  az  a  szép  kis  szőke  leány, 
Nem  tettetett  bútól  fakadt  sirva  halmán, 
Hogy  ne?  az  istenben  boldogult  jó  lélek 
Kedvezett,  a  miben  lehetett,  szegénynek. 


Nem  egyszer  mondta,  hogy :  „várakozzatok  csak ! 

Én  még  benneteket  összeházasitlak; 

Oliyan  pár  válik  is  ám  tibelőletek, 

Hogy  még !  .  .  .  várjatok  csak,  várjatok,  gyerekek !  ■ 


Hát  hiszen  vártunk  is  egyre  keservesen; 
Meg  is  tette  volna,  hiszem  az  egy  istent, 
(Mert  szavának  állott  ő  minden  időbe') 
Ha  le  nem  szállt  volna  a  föld  mélységébe. 


Azután  hát  aztán,  hogy  meghalálozott, 
A  mi  reménységünk  végkép  megszakadott : 
Mindazonáltal  a  reménytelenségbe' 
Ugy  szerettük  egymást,  mint  annak  előtte. 

De  az  úristennek  más  volt  akaratja, 
Szivünknek  ezt  a  bús  örömet  sem  hagyta. 
Egyszer  én  valahogy  nyájam  elszalasztani, 
Annak  következtén  elcsapott  a  gazdám. 


Búcsút  mondtam  az  én  Iluskámnak, 
Keserű  érzéssel  mentem  a  világnak. 
Bujdosva  jártam  a  világot  széliére, 
Mignem  katonának  csaptam  fol  végtére. 


Nem  mondtam  én  neki,  az  én  Iluskámnak, 
Hogy  ne  adja  szivét  soha  senki  másnak, 
Ö  sem  mondta  nekem,  hogy  hűséges  legyek  — 
Tudtuk,  hogy  hűségünk  ugy  sem  szegjük  mi  meg. 


Azért  szép  királylyany  ne  tarts  reám  számot; 
Mert  ha  nem  bírhatom  kedves  Iluskámat: 
Nem  is  fogok  birni  senkit  e  világon, 
Ha  elfelejtkezik  is  rólam  halálom." 

XV. 


János  vitéz  ekkép  végzé  történetét, 
Nem  hagyta  hidegen  a  hallgatók  szivét; 
A  királylyány  arczát  mosta  könnyhullatás, 
Mellynek  kútfeje  volt  bánat  s  szánakozás. 


A  király  e  szókat  intézte  hozzája : 
„Nem  erőtetlek  hát,  fiam,  házasságra, 
Hanem  a  mit  nyújtok  hálámnak  fejében, 
Elfogadását  nem  tagadod  meg  tőlem." 


Erre  kinyitotta  kincstárát  a  király ; 
Parancsolatjára  egy  legény  előáll, 
S  aranynyal  tölti  meg  a  legnagyobb  zsákot, 
János  ennyi  kincset  még  csak  nem  is  látott. 

„Nos  hát  János  vitéz,  lyányom  megmentője," 
Beszélt  a  király,  „ez  legyen  tetted  bére. 
Vidd  el  mindenestül  ezt  a  teli  zsákot, 
És  boldogítsd  vele  magadat  s  mátkádat. 


Tartóztatnálak,  de  tudom,  nem  maradnál, 
Kívánkozol  lenni  már  is  galambodnál, 
Eredj  tehát  —  hanem  társid  maradjanak ; 
Éljenek  itt  néhány  mulatságos  napnak." 


Ugy  volt  biz  az,  a  mint  mondotta  a  király, 
János  vitéz  kívánt  lenni  galambjánál. 
Búcsúzott  a  királylyánytól  érzékenyül; 
Aztán  a  tengerhez  ment  és  gályára  ült. 


A  király  s  a  sereg  elkísérte  oda. 
Tőlök  sok  „szerencsés  jó  utat"  hallhata, 
S  szemeikkel  néztek  mindaddig  utána, 
Mig  a  nagy  messzeség  ködöt  nem  vont  rája. 

XVI. 


Ment  János  vitézzel  a  megindult  gálya, 
Szélbe  kapaszkodott  széles  vitorlája, 
De  sebesebben  ment  János  gondalatja, 
Útjában  semmi  sem  akadályoztatta. 


János  gondolatja  illyenforma  vala: 
„Hejh  Iluskám,  lelkem  szépséges  angyala! 
Sejted-e  te  mostan,  millyen  öröm  vár  rád? 
Hogy  haza  tart  kincscsel  bővelkedő  mátkád? 


Haza  tartok  én,  hogy  végre  valahára 
Sok  küzködés  után  legyünk  egymás  párja, 
Egymás  párja  leszünk,  boldogok,  gazdagok; 
Senki  fiára  is  többé  nem  szorulok. 

Gazduram  ugyan  nem  legszebben  bánt  velem ; 
Hanem  én  ő  neki  mind  azt  elengedem. 
S  igazság  szerint  ő  oka  szerencsémnek; 
Meg  is  jutalmazom,  mihelyt  haza  érek." 


Ezt  gondolta  János  s  több  izben  gondolta, 
Mialatt  a  gálya  ment  sebes  haladva; 
De  jó  messze  volt  még  szép  Magyarországtól 
Mert  Francziaország  esik  tőle  távol. 


Egyszer  János  vitéz  a  hajófödélen 
Sétált  föl  s  alá  az  est  szürkületében. 
A  kormányos  ekkép  szólt  legényeihez : 
„Piros  az  ég  alja;  aligha  szél  nem  lesz." 


Hanem  János  vitéz  nem  figyelt  e  szóra, 
Feje  fölött  repült  egy  nagy  sereg  gólya, 
Őszre  járt  az  idő,  ezek  a  madarak 
Bizonyosan  szülő-földjéről  szálltának. 

Szelid  epedéssel  tekintett  utánok, 
Mintha  azok  neki  jó  hirt  mondanának, 
Jó  hirt  Iluskáról,  szép  Iluskájáról, 
S  olly  régen  nem  látott  kedves  hazájáról. 

XVII. 


Másnap,  a  mint  az  ég  alja  jövendölte, 
Csakugyan  szél  támadt,  még  pedig  nem  gyönge. 
Zokogott  a  tenger  hánykódó  hulláma 
A  zúgó  förgeteg  korbácsolására. 


Volt  a  hajó  népe  nagy  megijedésben, 

A  mint  szokott  lenni  ollyan  vad  szélvészben. 

Hiába  volt  minden  erőmegfeszités, 

Nem  látszott  sehonnan  érkezni  menekvés. 


Sötét  felhő  is  jön ;  a  világ  elborul, 
Egyszerre  megdördül  az  égi  háború, 
Villámok  czikáznak,  hullnak  szanaszerte; 
Egy  villám  a  hajót  ízről  porra  törte. 

Látszik  a  hajónak  diribje,  darabja, 
A  holt  testeket  a  tenger  elsodorja, 
Hát  János  vitéznek  millyetén  sors  jutott? 
Őt  is  elsodorták  a  lelketlen  habok? 


Hejh  biz  a  haláltól  ő  sem  volt  már  messze, 
De  mentő  kezét  az  ég  kiterjesztette, 
S  csodálatos  módon  szabadította  meg, 
Hogy  koporsója  a  habok  ne  legyenek. 


Ragadta  őt  a  viz  magasra,  magasra, 
Hogy  tetejét  érte  már  a  felhő  rojtja; 
Ekkor  János  vitéz  nagy  hirtelenséggel 
Megkapta  a  felhőt  mind  a  két  kezével. 


Bele  kapaszkodott,  el  sem  szalasztotta, 
S  nagy  erőködéssel  addig  függött  rajta, 
Mignem  a  felhő  a  tengerparthoz  ére, 
Itten  rálépett  egy  szikla  tetejére. 

Először  is  hálát  adott  az  istennek, 
Hogy  életét  ekkép  szabadította  meg; 
Nem  gondolt  vele,  hogy  kincsét  elvesztette, 
Csakhogy  el  nem  veszett  a  kincscsel  élete. 


Azután  a  szikla  tetején  szétnézett, 

Nem  látott  mást,  csupán  egy  grifmadár-fészket. 

A  grifmadár  épen  fiait  etette, 

Jánosnak  valami  jutott  az  eszébe. 


Oda  lopózkodott  a  fészekhez  lassan, 
És  a  grifmadárra  hirtelen  rápattan, 
Oldalába  vágja  hegyes  sarkantyúját, 
S  furcsa  paripája  hegyen  völgyön  túlszállt. 


Hányta  volna  le  a  madár  nyakra  főre, 
Lehányta  volna  ám,  ha  birt  volna  véle, 
Csakhogy  János  vitéz  nem  engedte  magát, 
Jól  átszorította  derekát  és  nyakát. 

Ment,  tudj'  az  isten,  hány  országon  keresztül; 
Egyszer,  hogy  épen  a  nap  az  égre  kerül : 
Hát  a  virradatnak  legelső  sugara 
Rásütött  egyenest  faluja  tornyára. 


Szent  isten !  hogy  örült  ennek  János  vitéz, 
Az  öröm  szemébe  könnycseppeket  idéz; 
A  madár  is,  mi /el  szörnyen  elfáradt  már, 
Vele  a  föld  felé  mindinkább  közel  jár. 


Le  is  szállott  végre  egy  halom  tetején, 
Alig  tudott  venni  lélekzetet  szegény, 
János  leszállt  róla  és  magára  hagyta, 
És  ment,  elmerülve  mély  gondolatokba. 


„Nem  hozok  aranyat,  nem  hozok  kincseket, 
De  meghozom  régi  hűséges  szivemet, 
És  ez  elég  neked,  drága  szép  Iluskám ! 
Tudom,  hogy  nehezen  vársz  te  is  már  reám." 


öl 


llly  gondolatokkal  ért  a  faluvégre, 
Érintette  fülét  kocsiknak  zörgése, 
Kocsiknak  zörgése,  hordóknak  kongása; 
Szüretre  készült  a  falu  lakossága. 


Nem  figyelmezett  ő  szüretremenőkre, 
Azok  sem  ismertek  a  megérkezőre; 
A  falu  hosszában  ekképen  haladott 
A  ház  felé,  a  hol  Iluskája  lakott. 


A  pitvarajtónál  be  reszketett  keze, 
S  mellében  csakhogy  el  nem  állt  lélekzete; 
Benyitott  végtére  —  de  Iluska  helyett 
Látott  a  pitvarban  idegen  népeket. 


„Tán  rósz  helyen  járok,"  gondolta  magában, 
És  a  kilincs  megint  volt  már  a  markában  .  . 
„Kit  keres  kegyelmed?"  nyájasan  kérdezte 
János  vitézt  egy  kis  takaros  menyecske. 

Elmondotta  János,  hogy  kit  és  mit  keres  . . 
„Jaj,  eszem  a  szivét,  a  naptól  olly  veres ! 
Bizony  bizony  alig  hogy  reá  ismertem," 
Szólott  a  menyecske  meglepetésében. 


„Jőjön  be  már  no,  hogy  az  isten  áldja  meg, 
Oda  benn  majd  aztán  többet  is  beszélek." 
Bevezette  Jánost,  karszékre  ültette, 
S  igy  folytatta  ismét  beszédét  mellette: 


„Ismer-e  még  engem?  nem  is  ismer  talán? 
Tudja,  én  vagyok  az  a  kis  szomszédleány, 
Itt  Iluskáéknál  gyakran  megfordultam  ..." 
„Hanem  hát  beszéljen  csak:  Iluska  hol  van?' 


Szavaiba  vágott  kérdezőleg  János, 
A  menyecske  szeme  könnytől  lett  homályos. 
„Hol  van  Iluska,  hol?"  felelt  a  menyecske, 
„Szegény  Jancsi  bácsi!  ...  hát  el  van  temetve." 

jó,  hogy  nem  állt  János,  hanem  ült  a  széken, 
Mert  lerogyott  volna  kinos  érzésében ; 
Nem  tudott  mást  tenni,  a  szivéhez  kapott, 
Mintha  ki  akarná  tépni  a  bánatot. 


így  űlt  egy  darabig  némán  merevedve, 
Azután  szólt,  mintha  álmából  ébredne : 
„Mondjatok  igazat,  ugy-e  hogy  férjhez  ment? 
Inkább  legyen  férjnél,  mintsem  hogy  odalent. 


Akkor  legalább  még  egyszer  megláthatom, 
S  édes  lesz  nekem  e  keserű  jutalom." 
De  a  menyecskének  orczáján  láthatta, 
Hogy  nem  volt  hazugság  előbbi  szózata. 

XVIII. 


János  reá  borúit  az  asztal  sarkára, 

S  megeredt  könnyének  bőséges  forrása, 

A  mit  mondott,  csak  ugy  töredezve  mondta, 

El-elakadt  a  nagy  fájdalomtól  hangja: 


„Miért  nem  estem  el  háború  zajában? 
Miért  a  tengerben  sirom  nem  találtam? 
Miért,  miért  lettem  e  világra,  miért? 
Ha  illy  mennykőcsapás,  illyen  gyötrelem  ért!" 


Kifáradt  végre  őt  kínozni  fájdalma, 
Mintha  munkájában  elszenderűlt  volna, 
„Hogy  halt  meg  galambom?  mi  baj  lett  halála?' 
Kérdé,  s  a  menyecske  ezt  felelte  rája: 

Sok  baja  volt  biz  a  szegény  teremtésnek ; 
Kivált  mostohája  kínzása  törte  meg, 
De  meg  is  lakolt  ám  érte  a  rósz  pára, 
Mert  jutott  Ínséges  koldusok  botjára. 


Aztán  meg  magát  is  szörnyen  emlegette, 
Jancsi  bácsi ;  ez  volt  végső  lehellete : 
Jancsikám,  Jancsikám,  az  isten  áldjon  meg, 
Más  világon,  ha  még  szeretsz,  tied  leszek. 


Ezek  után  kimúlt  az  árnyékvilágból; 
A  temetőhelye  nincsen  innen  távol. 
A  falu  népsége  nagy  számmal  kisérte; 
Minden  kísérője  könnyet  ejtett  érte." 


Kérelemszavára  a  szíves  menyecske 
Jánost  Iluskája  sírjához  vezette; 
Ottan  vezetője  őt  magára  hagyta, 
Lankadtan  borúit  a  kedves  sírhalomra. 

Végig  gondolta  a  régi  szép  időket, 
Mikor  még  Iluska  tiszta  szive  égett, 
Szive  és  orczája  —  s  most  a  hideg  földben 
Hervadtán,  hidegen  vannak  mind  a  ketten. 


Leáldozott  a  nap  piros  verőfénye ; 
Halovány  hold  lépett  a  napnak  helyébe ; 
Szomorún  nézett  ki  az  őszi  homályból, 
János  eltántorgott  kedvese  hantjától. 


Még  egyszer  visszatért.  A  sirhalom  felett 
Egyszerű  kis  rózsabokor  nevelkedett. 
Leszakította  a  virágszálat  róla, 
Elindult  s  mentében  magában  igy  szóla: 


„Ki  porából  nőtél,  árva  kis  virágszál, 
Légy  hűséges  társam  vándorlásaimnál ; 
Vándorlok,  vándorlok,  a  világ  végéig, 
Mig  kivánt  halálom  napja  megérkezik." 

XIX. 


János  vitéznek  volt  útjában  két  társa: 
Egyik  a  búbánat,  a  melly  szivét  rágta, 
Másik  meg  kardja  volt,  bedugva  hüvelybe, 
Ezt  a  török  vértől  rozsda  emésztette. 


Bizonytalan  úton  ezekkel  vándorolt. 
Már  sokszor  telt  s  fogyott  a  változékony  hold, 
S  váltott  a  téli  föld  szép  tavaszi  ruhát, 
Mikor  igy  szólitá  meg  szive  bánatát: 


„Mikor  unod  már  meg  örökös  munkádat, 
Te  a  kínozásban  telhetetlen  bánat ! 
Ha  nem  tudsz  megölni,  ne  gyötörj  hiába; 
Eredj  máshová,  tán  akadsz  jobb  tanyára. 

Látom,  nem  te  vagy  az,  ki  nekem  halált  hoz, 
Látom,  a  halálért  kell  fordulnom  máshoz. 
Máshoz  fordulok  hát,  ti  viszontagságok! 
Óhajtott  halálom  tán  ti  meghozzátok." 


Ezeket  gondolta  s  elhagyta  bánatát, 

Ez  szivéhez  vissza  most  már  csak  néha  szállt, 

Hanem  ismét  eltűnt,  (mert  be  volt  zárva, 

S  csak  egy  könnycseppet  tett  szeme  pillájára.) 


Utóbb  a  könynyel  is  végkép  számot  vetett, 
Csupán  magát  vitte  a  megunt  életet, 
Vitte,  vitte,  vitte  egy  sötét  erdőbe, 
Ott  szekeret  látott,  a  mint  bele  lépé. 


Fazekasé  volt  a  szekér,  mellyet  látott; 
Kereke  tengelyig  a  nagy  sárba  vágott; 
Ütötte  lovait  a  fazekas,  szegény, 
A  szekér  azt  mondta:  nem  mozdulok  biz  én. 

„Adj'  isten  jó  napot"  szólott  János  vitéz; 

A  fazekas  rútul  a  szeme  közé  néz, 

S  nagy  boszankodással  im  ezeket  mondja: 

„Nem  nekem  ....  van  biz  az  ördögnek  jó  napja." 


„Be  rósz  kedvben  vagyunk"  felelt  neki  János. 
„ Hogyne?  mikor  ez  az  út  ollyan  posványos. 
Nógatom  lovamat  már  reggeltől  kezdve; 
De  csak  ugy  van,  mintha  le  volna  enyvezve." 


„Segíthetünk  azon de  mondja  meg  kend  csak, 

Ezen  az  utón  itt  vájjon  hova  jutnak?" 
Kérdé  János  vitéz  egy  útra  mutatva, 
Melly  az  erdőt  jobbra  végig  hasította, 


„Ezen  az  utón  itt?  dejsz  erre  ne  menjen, 
Nem  mondok  egyebet ; .  .  .  oda  vesz  különben. 
Óriások  lakják  ott  azt  a  vidéket, 
Nem  jött  még  ki  onnan,  a  ki  oda  lépett.* 

Felelt  János  vitéz:  „Bizza  kend  azt  csak  rám. 
Mostan  a  szekérhez  lássunk  egymás  után." 
így  szólott,  aztán  a  rúd  végét  megkapta, 
S  csak  ugy  tréfamódra  sárból  kiragadta. 


Volt  a  fazekasnak  jó  nagy  szeme,  szája, 
De  még  is  kicsiny  volt  az  álmélkodásra  ; 
A  mire  föleszmélt,  hogy  köszönjön  szépen, 
János  vitéz  már  jól  benn  járt  az  erdőben. 


János  vitéz  ment,  és  elért  nem  sokára 
Az  óriásföldnek  félelmes  tájára. 
Egy  vágtató  patak  folyt  a  határ  mellett; 
Hanem  folyónak  is  jóformán  beillett. 


A  pataknál  állt  az  óriásföld  csősze; 
Mikor  János  vitéz  a  szemébe  néze, 
Olly  magasra  kellett  emelnie  fejét, 
Mintha  nézné  holmi  toronynak  tetejét. 

Óriások  csősze  őt  érkezni  látta, 
S  mintha  mennykő  volna,  igy  dörgött  reája: 
Ha  jól  látom,  ott  a  fűben  ember  mozog ;  — 
Talpam  ugy  is  viszket,  várj,  majd  rád  gázolok/ 


De  az  óriás  a  mint  rá  lépett  volna, 
János  feje  fölött  kardját  föltartotta, 
Bele  lépett  a  nagy  kamasz  és  elbődült, 
S  hogy  lábát  felkapta,  a  patakba  szédült. 


„Épen  ugy  esett  ez,  a  mint  csak  kívántam," 
János  vitéznek  ez  járt  gondolatában; 
A  mint  ezt  gondolta,  szaladni  is  kezdett, 
S  az  óriás  felett  átmente  a  vizet. 


Az  óriás  még  föl  nem  tápászkodhatott, 
A  mint  János  vitéz  a  túlpartra  jutott, 
Átjutott  és  neki  suhintva  szablyáját, 
Végig  metszette  a  csősz  nyaka  csigáját. 

Nem  kelt  föl  többé  az  óriások  csősze, 
Hogy  a  rábizott  tájt  őrző  szemmel  nézze; 
Napfogyatkozás  jött  szeme  világára, 
Mellynek  elmúlását  hasztalanul  várta. 


Keresztül  futott  a  patak  vize  testén; 
Veres  lett  hulláma,  vértől  befestetvén.  — 
Hát  Jánost  mi  érte,  szerencse  vagy  inség? 
Majd  meghalljuk  azt  is,  várjunk  csak  kicsinnyég. 

XX. 


János  az  erdőben  mindig  beljebb  haladt; 
Sokszor  meg-megállt  a  csodálkozás  miatt, 
Mert  nem  látott  minden  léptében  nyomában 
Ollyat,  a  mit  látott  Óriásországban. 


Volt  ennek  a  tájnak  sok  akkora  fája, 
Hogy  a  tetejöket  János  nem  is  látta. 
Aztán  ollyan  széles  volt  a  fák  levele, 
Hogy  szűrnek  is  untig  elég  volna  fele. 


A  szúnyogok  itten  akkorákra  nőttek, 
Hogy  ökrök  gyanánt  is  máshol  elkelnének. 
Volt  is  mit  apritni  János  szablyájának, 
Minthogy  feléje  nagy  mennyiségben  szálltak. 


Hát  még  meg  a  varjúk !  ...  hú,  azok  voltak  ám 

Látott  egyet  ülni  egyik  fa  sudarán, 

Lehetett  valami  két  mérföldre  tőle, 

Még  is  akkora  volt,  hogy  felhőnek  vélte. 


így  ballagott  János  bámulva  mód  nélkül. 
Egyszerre  előtte  valami  sötétül. 
Az  óriás  király  nagy  fekete  vára 
Volt,  a  mi  sötéten  szeme  előtt  álla. 


Nem  hazudok,  de  volt  akkora  kapuja, 
Hogy,  hogy  ....  biz  én  nem  is  tudom,  hogy  mekkora 
Csak  hogy  nagy  volt  biz  az,  képzelni  is  lehet; 
Az  óriás  király  kicsit  nem  építtet. 


Hát  oda  ért  János  s  ekkép  elméikedék: 
„A  külsejét  látom,  megnézem  belsejét;" 
S  nem  törődve  azon,  hogy  majd  megugratják, 
Megnyitotta  a  nagy  palota  ajtaját. 

No  hanem  hisz  ugyan  volt  is  mit  látnia! 
Ebédelt  a  király  s  tudj'  isten  hány  fia. 
Hanem  mit  ebédelt,  ki  nem  találjátok  ; 
Gondolnáíok-e,  mit?  csupa  kősziklákat. 


Mikor  János  vitéz  a  házba  belépett, 
Nem  igen  kívánta  meg  ezt  az  ebédet; 
De  az  óriások  jó  szivü  királya 
Az  ebéddel  őt  illy  szépen  megkínálta  : 


„Ha  már  itt  vagy,  jöszte  és  ebédelj  velünk, 
Ha  nem  nyelsz  kősziklát,  mi  majd  téged  nyelünk; 
Fogadd  el,  különben  száraz  ebédünket 
ízről  porra  morzsolt  testeddel  sózzuk  meg." 


Az  óriás  király  ezt  nem  ugy  mondotta, 
Hogy  János  tréfára  gondolhatta  volna, 
Hát  egész  készséggel  illyen  szókkal  felelt: 
„Megvallom,  nem  szoktam  még  meg  ez  eledelt; 

De  ha  kívánjátok,  megteszem,  miért  ne? 
Társaságotokba  beállok  ebédre, 
Csupán  egyre  kérlek,  s  azt  megtehetitek, 
Számomra  előbb  kis  darabot  törjetek." 


Letört  a  sziklából  valami  öt  fontot 

A  király,  s  a  mellett  illy  szavakat  mondott: 

„Nesze,  galuskának  elég  lesz  e  darab, 

Aztán  gombóczot  kapsz,  hanem  összeharapd." 


n  Harapod  bizony  te,  a  kinos  napodat 
De  fogadom,  bele  is  törik  a  fogad!" 
Kiáltott  fel  János  haragos  beszéddel, 
S  meglódította  a  követ  jobb  kezével. 


A  kő  ugy  a  király  homlokához  koppant, 
Hogy  az  agyveleje  azonnal  kiloccsant, 
„így  híj  meg  máskor  is  kőszikla-ebédre." 
Szólt  s  kaczagott  János  „rá  forrt  a  gégédre!" 

És  az  óriások  elszomorodának 

Keserves  halálán  a  szegény  királynak, 

S  szomorúságokban  el  fakadtak  sirva  .... 

Minden  csepp  könnyök  egy  dézsa  viz  lett  volna. 


A  legöregebbik  szólt  János  vitézhez: 

„Urunk  és  királyunk,  kegyelmezz,  kegyelmezz! 

Mert  mi  téged  ime  királynak  fogadunk, 

Csak  ne  bánts  minket  is,  jobbágyaid  vagyunk." 


„A  mit  bátyánk  mondott,  közös  akaratunk, 
Csak  ne  bánts  minket  is,  jobbágyaid  vagyunk!" 
A  többi  óriás  ekképen  esengett, 
„Fogadj  el  örökös  jobbágyidúl  minket." 


Felelt  János  vitéz:  „Elfogadom  tehát 

Egy  kikötéssel  a  kendtek  ajánlatát. 

Én  itt  nem  maradok,  mert  tovább  kell  mennem, 

Itt  hagyok  valakit  királynak  helyettem. 

Már  akárki  lesz  is,  az  mindegy  énnekem. 
Kendtektől  csupán  ez  egyet  követelem: 
A  midőn  a  szükség  ugy  hozza  magával, 
Nálam  teremjenek  kendtek  teljes  számmal." 


„Vidd,  kegyelmes  urunk,  magaddal  e  sipot, 
S  ott  leszünk,  mihelyest  jobbágyidat  hivod." 
Az  öreg  óriás  ezeket  mondotta, 
S  János  vitéznek  a  sipot  általadta. 


János  bedugta  a  sipot  tarsolyába, 
Kevélyen  gondolva  nagy  diadalmára, 
És  számos  szerencse-kivánások  között 
Az  óriásoktól  aztán  elköltözött. 

XXI. 


Nem  bizonyos,  mennyi  ideig  haladott, 

De  annyi  bizonyos,  mennél  tovább  jutott, 

Annál  sötétebb  lett  előtte  a  világ, 

S  egyszerre  csak  annyit  vesz  észre,  hogy  nem  lát. 

„Éj  van-e  vagy  szemem  világa  veszett  ki?" 
János  vitéz  ekkép  kezdett  gondolkodni. 
Nem  volt  éj,  nem  veszett  ki  szeme  világa, 
Hanem  hogy  ez  volt  a  sötétség  országa. 


Nem  sütött  az  égen  itt  sem  nap  sem  csillag 
János  vitéz  csak  ugy  tapogatva  ballag, 
Néha  feje  fölött  elreppent  valami, 
Szárnysuhogás-formát  lehetett  hallani. 

Nem  szárnysuhogás  volt  az  tulajdonképen, 
Boszorkányok  szálltak  arra  seprőnyélen. 
Boszorkányoknak  a  sötétség  országa 
Rég  ideje,  a  hogy  birtoka,  tanyája. 


Ország  gyűlését  ő  kelmök  itt  tartanak, 
Éjfél  idejében  ide  lovaglanak. 
Most  is  gyülekeznek  ország  gyűlésére 
A  sötét  tartomány  kellő  közepére. 


Egy  mélységes  barlang  fogadta  be  őket, 
A  barlang  közepén  üst  alatt  tüz  égett. 
Ajtó  nyilasakor  meglátta  a  tüzet 
János  vitéz  s  annak  irányán  sietett. 


Mikor  János  vitéz  oda  ért:  valának 
Egybegyülekezve  mind  a  boszorkányok. 
Halkan  lábujjhegyen  a  kulcslyukhoz  mene, 
Furcsa  dolgokon  is  akadt  meg  a  szeme. 

A  sok  vén  szipirtyó  benn  csak  ugy  hemzsegett, 
Hánytak  a  nagy  üstbe  békát,  patkány-fejet, 
Akasztófa  tövén  nőtt  füvet,  virágot, 
Macskafarkat,  kigyót,  emberkoponyákat, 


De  ki  tudná  sorra  mind  előszámlálni? 
Csakhogy  János  mingyárt  át  kezdette  látni, 
Hogy  a  barlang  nem  más,  mint  boszorkánytanya. 
Erre  egy  gondolat  agyán  átvillana. 


Tarsolyához  nyúlt,  hogy  sipját  elővegye, 
Az  óriásoknak  hogy  jőjön  serege, 
Hanem  megakadt  a  keze  valamiben, 
Közelebb  vizsgálta  s  látta  hogy  mi  legyen 


A  seprők  voltak  ott  egymás  mellé  rakva, 
Miken  a  boszorkány  nép  oda  lovagla. 
Fölnyalábolta  és  messzire  elhordá, 
Hogy  a  boszorkányok  ne  akadjanak  rá. 

Ekkor  visszatért  és  sípjával  füttyentett, 
És  az  óriások  rögtön  megjelentek. 
„Rajta,  törjetek  be  szaporán,  legények!' 
Parancsolá  János,  s  azok  betörének. 


No  hisz  keletkezett  czifra  zenebona; 
A  boszorkány  sereg  gyorsan  kirohana; 
Keresték  a  seprőt  kétségbeeséssel, 
De  nem  találták,  s  igy  nem  repülhettek  el. 


Az  óriások  sem  pihentek  azalatt, 
Mindenikök  egy  egy  boszorkányt  megragadt, 
S  ugy  vágta  a  földhöz  dühös  haragjába', 
Hogy  széjjellapultak  lepénynek  módjára. 


Legnevezetesebb  a  dologban  az  volt, 

Hogy  valahányszor  egy  egy  boszorkány  megholt, 

Mindannyiszor  oszlott  az  égnek  homálya, 

S  derült  lassanként  a  sötétség  országa. 

Már  csaknem  egészen  nap  volt  a  vidéken, 
Az  utolsó  banya  volt  a  soron  épen  .... 
Kire  ismert  János  ebbe'  a  banyába? 
Hát  Iluskájának  mostoha  anyjára. 


„De,  kiáltott  János,  ezt  magam  döngetem," 
S  óriás  kezéből  kivette  hirtelen, 
Hanem  a  boszorkány  kicsusszant  markából, 
Ucczu!  szaladni  kezd,  és  volt  már  jó  távol. 


„A  keserves  voltát,  rugaszkodj'  utána! 
Kiáltott  most  János  egyik  óriásra. 
Szót  fogadott  ez,  és  a  banyát  elkapta, 
És  a  levegőben  magasra  hajtotta. 


így  találták  meg  az  utolsó  boszorkányt 
Halva,  János  vitéz  faluja  határán; 
S  minthogy  minden  ember  gyűlölte,  utálta, 
Még  csak  a  varjú  sem  károgott  utána. 

Sötétség  országa  kiderült  végképen, 
Örökös  homálynak  napfény  lett  helyében, 
János  vitéz  pedig  rakatott  nagy  tüzet, 
A  tűz  minden  seprőt  hamuvá  égetett. 


Az  óriásoktól  azután  búcsút  vett, 
Szivükre  kötvén  a  jobbágyi  hűséget. 
Ezek  ígérték,  hogy  hűségesek  lesznek, 
S  János  vitéz  jobbra  és  ők  balra  mentek. 

XXII. 


Vándorolgatott  az  én  János  vitézem, 
Meggyógyult  már  szive  a  bútól  egészen, 
Mert  mikor  keblén  a  rózsaszálra  nézett, 
Nem  volt  az  többé  bú,  a  mit  akkor  érzett. 


Ott  állott  a  rózsa  mellére  akasztva, 
Mellyet  Iluskája  sírjáról  szakaszta, 
Valami  édesség  volt  érezésében, 
Ha  János  elmerült  annak  nézésében. 


így  ballagott  egyszer.  A  nap  lehanyatlott, 
Hagyva  maga  után  piros  alkonyatot; 
A  piros  alkony  is  eltűnt  a  világról, 
Követve  fogyó  hold  sárga  világától. 

János  még  ballagott,  a  mint  a  hold  leszállt, 
Ő  fáradottan  a  sötétségben  megállt, 
S  valami  halomra  fejét  lehajtotta, 
Hogy  fáradalmát  az  éjben  kinyugodja. 


Ledőlt,  el  is  alutt,  észre  nem  is  véve, 
Hogy  nem  nyugszik  máshol,  hanem  temetőbe'. 
Temetőhely  volt  ez,  ócska  temetőhely : 
Harczoltak  hantjai  a  rontó  idővel. 


Mikor  az  éjfélnek  jött  rémes  órája, 
A  száját  mindenik  sirhalom  feltátja, 
S  fehér  lepedőben  halvány  kisértetek 
A  sirok  torkából  kiemelkedtenek. 


Tánczot  és  éneket  kezdettek  meg  legott, 
Lábok  alatt  a  föld  reszketve  dobogott; 
Hanem  János  vitéz  álmai  közepett 
Sem  énekszóra  sem  tánczra  nem  ébredett. 

A  mint  egy  kisértet  őt  megpillantotta, 
„Ember,  élő  ember!"  e  szót  kiáltotta, 
„Kapjuk  fel,  vigyük  el!  mért  ollyan  vakmerő, 
Tartományunkba  belépni  mikép  mer  ő?" 


És  oda  suhantak  mind  a  kisértetek, 
És  körülötte  már  karéjt  képeztenek, 
És  nyúltak  utána,  de  a  kakas  szólal, 
S  a  kisértet  mind  eltűnt  a  kakasszóval. 


János  is  felébredt  a  kakas  szavára, 
Testét  a  hidegtől  borzadás  átjárta; 
Csipős  szél  lengette  a  síri  füveket, 
Lábra  szedte  magát  s  útra  kerekedett. 

XXIII. 


János  vitéz  egy  nagy  hegy  tetején  jára, 
Hogy  a  kelő  hajnal  rásütött  arczára. 
Gyönyörűséges  volt,  a  mit  ekkor  látott, 
Meg  is  állt,  hogy  körülnézze  a  világot. 


Haldoklófélben  volt  a  hajnali  csillag, 
Halovány  sugara  már  csak  alig  csillog, 
Mint  gyorsan  kiröppent  fohász,  eltűnt  végre, 
Mikor  a  fényes  nap  föllépett  az  égre. 


Föllépett  aranyos  szekerén  ragyogva, 
Nyájasan  nézett  a  sik  tengerhabokra, 
Mik,  ugy  látszott,  mintha  még  szenderegnének, 
Elfoglalva  térét  a  végtelenségnek. 

Nem  mozdult  a  tenger,  de  ficzkándoztanak 
Sima  hátán  néha  apró  tarka  halak, 
S  ha  napsugár  érte  pikkelyes  testöket, 
Tündöklő  gyémántnak  fényeként  reszketett. 


A  tengerparton  kis  halászkunyhó  álla; 
Öreg  volt  a  halász,  térdig  ért  szakálla, 
Épen  mostan  akart  hálót  vetni  vizbe, 
János  oda  ment  és  tőle  ezt  kérdezte : 


„Ha  szépen  megkérem  kendet,  öreg  bátya, 
Átszállit-e  engem  tenger  más  partjára? 
Örömest  fizetnék,  hanem  nincsen  pénzem, 
Tegye  meg  kend  ingyen,  köszönettel  vészem." 


„Fiam,  ha  volna,  sem  kéne  pénzed  nékem," 
Felelt  a  jó  öreg  nyájasan,  szelíden. 
„Megtermi  mindenkor  a  tenger  mélysége, 
A  mi  kevésre  van  éltemnek  szüksége. 

no 


De  micsoda  járat  vetett  téged  ide? 
Az  óperencziás  tenger  ez,  tudod-e? 
Azért  semmi  áron  által  nem  vihetlek, 
Se  vége  se  hossza  ennek  a  tengernek.' 


„Az  óperencziás?"  kiáltott  fel  János, 

„Annál  inkább  vagyok  hát  kiváncsiságos ; 

De  már  igy  átmegyek,  akárhová  jutok. 

Van  még  egy  mód  hátra  ....  a  sipomba  fuvok." 


És  megfújta  sipját.  A  sipnak  szavára 
Egy  óriás  mingyárt  előtte  is  álla. 
„Át  tudsz-e  gázolni  ezen  a  tengeren?" 
Kérdi  János  vitéz  „gázolj  által  velem." 


„Át  tudok-e?"  szól  az  óriás  és  nevet, 
„Meghiszem  azt;  foglalj  a  vállamon  helyet, 
így  ni ;  most  kapaszkodj'  meg  jól  a  hajamba. 
És  már  meg  is  indult,  a  mint  ezt  kimondta. 

XXIV. 


Vitte  az  óriás  János  vitézünket, 
Nagy  lába  egyszerre  félmérföldet  lépett, 
Három  hétig  vitte  szörnyű  sebességgel, 
De  a  túlsó  partot  csak  nem  érhették  el. 


Egyszer  a  távolság  kékellő  ködében 
Jánosnak  valami  akad  meg  szemében. 
„Nini,  ott  már  a  part!"  szólt  megörvendezve. 
„Biz  az  csak  egy  sziget,"  felelt,  a  ki  vitte. 


János  ezt  kérdezte:  „És  micsoda  sziget?" 
„Tündérország,  róla  hallhattál  eleget. 
Tündérország;  ott  van  a  világnak  vége, 
A  tenger  azon  túl  tűnik  semmiségbe." 

„Vigy  oda  hát  engem,  hűséges  jobbágyom, 
Mert  én  azt  meglátni  fölötte  kívánom." 
„Elvihettek,"  felelt  az  óriás  neki, 
„De  ott  életedet  veszély  fenyegeti. 


Nem  ollyan  könnyű  ám  a  bejárás  oda, 
Őrizi  kapuját  sok  iszonyú  csoda  ..." 
„Ne  gondolj  te  azzal,  csak  vigy  el  odáig; 
Hogy  bemehetek-e  vagy  nem,  majd  elválik." 


Szófogadásra  igy  inté  az  óriást, 
A  ki  tovább  nem  is  tett  semmi  kifogást, 
Hanem  vitte  őtet  és  a  partra  tette, 
És  azután  útját  vissza  felé  vette. 

XXV. 


Tündérország  első  kapuját  őrzötte 

Fél  rőfös  körmökkel  három  szilaj  medve. 

De  fáradságosan  János  keze  által 

Mind  a  három  medve  egy  lett  a  halállal. 


„Ez  elég  lesz  mára,"  János  ezt  gondolta, 
Nagy  munkája  után  egy  padon  nyugodva. 
„Ma  ezen  a  helyen  kissé  megpihenek, 
Holnap  egy  kapuval  ismét  beljebb  megyek." 


És  a  mint  gondolta,  akkép  cselekedett, 
Második  kapuhoz  másnap  közeledett. 
De  már  itt  keményebb  munka  várt  ám  rája, 
Itt  őrzőnek  három  vad  oroszlán  álla. 

Hát  neki  gyürközik;  a  fenevadakra 
Ráront  hatalmasan,  kardját  villogtatva, 
Védelmezték  azok  csúnyául  magokat, 
De  csak  mind  a  három  élete  megszakadt. 


Igen  feltüzelte  ez  a  győzedelem, 

Azért,  mint  tegnap,  most  még  csak  meg  sem  pihen, 

De  letörölve  a  sürü  verítéket, 

A  harmadik  kapu  közelébe  lépett. 


Uram  ne  hagyj  el!  itt  volt  ám  szörnyű  strázsa; 
Vért  jéggé  fagyasztó  volt  rémes  látása. 
Egy  nagy  sárkánykígyó  áll  itt  a  kapuban; 
Hat  ökröt  elnyelne,  akkora  szája  van. 


Bátorság  dolgában  helyén  állott  János, 
Találós  ész  sem  volt  ő  nála  hiányos, 
Látta,  hogy  kardjával  nem  boldogul  itten, 
Más  módot  keresett  hát,  hogy  bemehessen. 

A  sárkánykígyó  nagy  száját  feltátotta, 
Hogy  Jánost  egyszerre  szerteszét  harapja ; 
S  mit  tesz  ez  a  dolog  illyen  állásába'? 
Hirtelen  beugrik  a  sárkány  torkába. 


Sárkány  derekában  kereste  a  szivet, 
Ráakadt  és  bele  kardvasat  merített. 
A  sárkány  azonnal  széjjelterpeszkedett, 
S  kinyögte  magából  a  megtört  életet. 


Hejh  János  vitéznek  került  sok  bajába, 
Mig  lyukat  fúrhatott  sárkány  oldalába. 
Végtére  kifúrta,  belőle  kimászott, 
Kaput  nyit,  és  látja  szép  Tündérországot. 

XXVI. 


Tündérországban  csak  hire  sincs  a  télnek, 
Ott  örökös  tavasz  pompájában  élnek; 
S  nincsen  ott  nap  kelte,  nap  lenyugovása, 
Örökös  hajnalnak  játszik  pirossága, 


Benne  tündérfiak  és  tündérleányok 
Halált  nem  ismerve  élnek  boldogságnak; 
Nem  szükséges  nekik  sem  étel  sem  ital, 
Élnek  a  szerelem  édes  csókjaival. 


Nem  sir  ott  a  bánat,  de  a  nagy  örömtül 
Gyakran  a  tündérek  szeméből  könny  gördül ; 
Leszivárog  a  könny  a  föld  mélységébe, 
És  ennek  méhében  gyémánt  lesz  belőle. 

Szőke  tündérlyányok  sárga  hajaikat 
Szálanként  keresztülhúzzák  a  föld  alatt, 
E  szálakból  válik  az  aranynak  ércze, 
Kincsleső  emberek  nem  kis  örömére. 


A  tündérgyerekek  ott  szivárványt  fonnak 
Szemsugarából  a  tündérleányoknak; 
Mikor  a  szivárványt  jó  hosszúra  fonták, 
Ékesítik  vele  a  felhős  ég  boltját. 


Van  a  tündéreknek  virágnyoszolyája, 
Örömtől  ittasan  heverésznek  rája; 
Illatterhes  szellők  lanyha  fuvallatja 
Őket  a  nyoszolyán  álomba  ringatja. 


És  a  melly  világot  álmaikban  látnak, 
Tündérország  még  csak  árnya  e  világnak. 
Ha  a  földi  ember  először  lyányt  ölel 
Ennek  az  álomnak  gyönyöre  tölti  el. 

XXVII. 


Hogy  belépett  János  vitéz  ez  országba, 
Mindent,  a  mit  látott,  csodálkozva  láta. 
A  rózsaszín  fénytől  kápráztak  szemei, 
Alig  hogy  merészelt  körültekinteni. 


Meg  nem  futamodtak  tőle  a  tündérek, 
Gyermekszelidséggel  hozzá  közelgének. 
Illették  őt  nyájas  enyelgő  beszéddel, 
És  a  szigetbe  őt  mélyen  vezették  el. 


A  mint  János  vitéz  mindent  megszemléle, 
S  végtére  álmából  mintegy  föleszméle : 
Kétségbeesés  szállt  szivének  tájára, 
Mert  eszébe  jutott  kedves  Iluskája. 

„Itt  hát,  hol  országa  van  a  szerelemnek, 

Az  életen  által  én  egyedül  menjek? 

A  merre  tekintek,  azt  mutassa  minden, 

Hogy  boldogság  csak  az  én  szivemben  nincsen?" 


Tündérországnak  egy  tó  állott  közepén, 
János  vitéz  búsan  annak  partjára  mén, 
S  a  rózsát,  melly  sirján  termett  kedvesének, 
Levette  kebléről,  s  ekkép  szólitá  meg: 


„Te  egyetlen  kincsem !  hamva  kedvesemnek ! 
Mutasd  meg  az  utat,  én  is  majd  követlek  " 
S  beveté  a  rózsát  a  tónak  habjába; 
Nem  sok  hija  volt,  hogy  ő  is  ment  utána  .  . 


De  csodák  csodája!  mit  látott,  mit  látott 
Látta  Iluskává  válni  a  virágot. 
Eszeveszettséggel  rohant  a  habokba, 
S  a  föltámadt  leányt  kiszabadította. 

Hát  az  élet  vize  volt  ez  a  tó  itten, 
Mindent  föltámasztó,  a  hova  csak  cseppen. 
Iluska  porából  nőtt  ki  az  a  rózsa, 
így  halottaiból  öt  föltámasztotta. 


Mindent  el  tudnék  én  beszélni  ékesen, 
Csak  János  vitéznek  akkori  kedvét  nem, 
Mikor  Iluskáját  a  vizből  kihozta, 
S  rég  szomjas  ajakán  égett  első  csókja. 


Be  szép  volt  Iluska !  a  tündérleányok 
Gyönyörködő  szemmel  mind  rá  bámulának; 
Öt  királynéjuknak  meg  is  választották, 
A  tündérfiak  meg  Jánost  királyokká. 


A  tündérnemzetség  gyönyörű  körében 
S  kedves  Iluskája  szerető  ölében 
Mai  napig  János  vitéz  ő  kegyelme 
Szép  Tündérországnak  boldog  fejedelme. 

